Polisieman glo per ongeluk deur kollega doodgeskiet | Netwerk24
02 Julie 2020 20:51
'n Polisieman (27) is Donderdag in 'n plaaslike hospitaal dood nadat hy na bewering deur 'n kollega in Daveyton aan die Oos-Rand geskiet is.
"Die voorval het omstreeks 02:15 gebeur. Die lid was deel van 'n span wat na 'n misdaadtoneel ontbied is om ondersteuning aan ander lede te gee. Hy is getref toe een van sy kollegas in die sitplek agter hom 'n vuurwapen wou uithaal en dit toe afgegaan het.
"Hulle was in daardie stadium besig om verdagtes agterna te sit toe die voorval gebeur," sê Ndikela Cola, woordvoerder van die onafhanklike polisieondersoekdirektoraat (Opod).
"Op die oog af lyk dit of die vuurwapen per abuis afgegaan het, maar ons moet die omstandighede ondersoek. Ons sal ooggetuies ondervra. Sodra 'n voorlopige verslag saamgestel is, sal ons verdere besonderhede bekendmaak," sê Cola.